arnastofnun/IGC-2024 huggingface dataset:
Karl 14. Jóhann

Karl 14. og 3. Jóhann, einnig þekktur sem Karl Jóhann, (26. janúar 1763 – 8. mars 1844) var konungur Svíþjóðar (sem Karl 14. Jóhann) og Noregs (sem Karl 3. Jóhann) frá 1818 til dauðadags. Hann var einnig ríkisstjóri og í reynd þjóðhöfðingi frá 1810 til 1818. Hann var jafnframt fursti af Pontecorvo á Ítalíu frá 1806 til 1810.

Karl Jóhann fæddist undir nafninu Jean-Baptiste Jules Bernadotte í Frakklandi. Hann var herforingi og marskálkur Frakklands í þjónustu Napóleons Frakkakeisara en samband þeirra var nokkuð stormasamt. Napóleon gerði hann að fursta Pontecorvo þann 5. júní 1806 en Bernadotte hætti að nota þann titil árið 1810 þegar hann var kjörinn arftaki hins barnslausa Karls 13. Svíakonungs. Sænski baróninn Carl Otto Mörner hafði mælt með Bernadotte. Eftir að Bernadotte gerðist kjörsonur Karls 13. tók hann upp nafnið Karl. Hann notaði ekki ættarnafnið Bernadotte í Svíþjóð en konungsættin sem hann stofnaði ber þó það nafn enn í dag.
Þúkýdídes

Þúkýdídes (gríska: Θουκυδίδης (umritað "Thoukudídēs")) (uppi um 460/455 – 400 f.Kr.) var forngrískur sagnaritari sem ritaði um sögu Pelópsskagastríðsins. Þúkýdídes ritaði á attísku sem var sú mállýska sem töluð var í Aþenu þaðan sem Þúkýdídes var. Þúkýdídes þykir fágaður höfundur og var grískur stíll hans talinn til fyrirmyndar þegar í fornöld. Hann þykir einnig vera einn áreiðanlegasti sagnaritari fornaldar.

Menntun.

Þúkýdídes hefur að líkindum verið menntaður af fræðurum. Þeir voru farandkennarar í Grikklandi til forna sem kenndu margvísleg efni, svo sem mælskufræði, heimspeki og stjörnufræði.

Persónuleiki.

Þúkýdídes var sagður vera þurr á manninn, snauður af kímnigáfu og svartsýnn. Vitað er að hann dáðist mjög að Períklesi og því valdi sem hann hafði yfir borgarbúum en líkaði illa við lýðskrumara þá sem fylgdu Períklesi.
Miðstéttarvæðing

Miðstéttarvæðing (millistéttarvæðing eða öðlun) (enska: "gentrification" í raun: „umbreyting til heldrimanna“ ("gentry": lágaðall, heldra fólk)) er hugtak sem tengist uppbyggingarsögu borgarhverfa og tengist þar af leiðandi borgarskipulagningu. Miðstéttarvæðing er þegar ríkara fólk flytur inn í fátækari hverfi og hækka þar með fermetraverðið. Af þessum ástæðum hefur miðstéttarvæðing stundum verið kölluð „uppavæðing“ í hálfkæringi.
Dunning–Kruger-áhrif

Dunning–Kruger-áhrifin eru tegund hugrænnar skekkju þar sem fólk ýmist vanmetur eða ofmetur færni sína. Þetta ranga mat stafar af bjagaðri sjálfsmynd fólks er leiðir til þess að það greinir síður eigin vanhæfni, og getur fólk á öllum greindarskalanum verið undir þessum áhrifum.

Félagssálfræðingarnir David Dunning og Justin Kruger hafa rannsakað og nefnt áhrifin.
Dísartré

Dísartré (fræðiheiti "Azadirachta indica") einnig nefnt neem tré eða nimtré er tré af mahogany ættinni Meliaceae. Það er ein tveggja tegunda af "Azadirachta og er frá Indlandsskaga (Indland, Nepal, Pakistan, Bangladesh, Sri Lanka og Maldíveyjar). Það vex í hitabeltisloftslagi. Neem tré vaxa einnig á eyjum í suðurhluta Íran. Neem olía er unnin úr ávöxtum og fræjum dísartrés. Dísartré vex hratt og getur náð 15-20 m hæð en sjaldan orðið allt að 35-40 m há. Dísartré er sígrænt en getur fellt lauf í miklum þurrkum. Greinar eru langar og krónan umfangsmikil og þétt. Ummál stofns getur orðið 15-20 m á gömlum trjám. Dísartré líkist mjög tegundinni Melia azedarach."

Dísartré þolir þurrk sérstaklega vel og getur vaxið þar sem árleg úrkoma er undir 400 mm en við slíkar aðstæður er tréð háð grunnvatni. Dísartré þrífst þar sem meðalhitastig er 21–32 °C. Það þolir mjög hátt hitastig en þolir ekki ef kuldi fyrir niður fyrir 4 °C. Dísartré er eitt af fáum trjám sem mynda skugga sem þrífst á þurrkasvæðum við strönd Indlands og Pakistans. Á Indlandi og á hitabeltisvæðum þar sem fólk af indverskum uppruna býr er algengt að sjá dísartré notuð til að varpa skugga sem götutré, umhverfis musteri, skóla og opinberar byggingar og í bakgörðum almennings. Á mjög þurrum svæðum eru dísartré gróðursett á stóru landsvæði.
Nikulás 1. Rússakeisari

Nikulás 1. (Николай I Павлович; Nikolai I Pavlovítsj á rússnesku) (6. júlí 1796 – 2. mars 1855) var Rússakeisari frá 1825 til 1855. Hann var jafnframt konungur Póllands og stórhertogi Finnlands. Hann var íhaldsmaður sem stóð fyrir útþenslustefnu, bælingu á andófi, efnahagsstöðnun, dræmu stjórnskipulagi, spilltri stjórnsýslu og fjölmörgum stríðum sem enduðu með ósigri Rússa í Krímstríðinu árin 1853-56. Ævisöguritari hans, Nicholas V. Riasanovsky, segir hann hafa sýnt staðfesti, einbeitingu og mikinn viljastyrk auk skyldurækni og ötulsemi í starfi. Nikulás leit fyrst og fremst á sig sem hermann. Hann var þjálfaður í verkfræði og lét sig varða öll smáatriði. Riasanovski segir Nikulás hafa orðið „táknmynd einveldisins: Mikilfenglegur, staðfastur og voldugur, harður sem steinn og óbilandi eins og forlögin“. Valdatíð hann notaðist við hugmyndafræði „opinbers þjóðernis“ sem var staðfest árið 1833. Hugmyndafræðin var afturhaldsstefna sem byggði á ströngum rétttrúnaði, gerræðislegu stjórnarfari og rússneskri þjóðernishyggju. Nikulás var yngri bróðir forvera síns, Alexanders 1. Rússakeisara. Nikulás erfði krúnuna þrátt fyrir misheppnaða uppreisn gegn sér og varð einn afturhaldssamasti leiðtogi Rússa fyrr og síðar. Herská utanríkisstefna hans leiddi til margra útþenslustyrjalda sem efnahagur Rússaveldis mátti líða fyrir.

Nikulás var sigursæll gegn keppinautum Rússa í suðri í stríði árin 1826–28 þegar hann lagði undir sig síðustu héruð Persa í Kákasus (þar sem í dag eru Armenía og Aserbaísjan). Eftir landvinninga Nikulásar hafði Rússaveldi náð yfirhöndinni bæði landfræðilega og stjórnmálalega í Kákasus gegn Persum. Nikulás vann einnig stríð sitt við Tyrki árin 1828-29. Rússland beið hins vegar afhroð í Krímstríðinu (1853-56). Sagnfræðingar benda á smámunasemi Nikulásar, afskiptasemi hans og lélega hertækni sem ástæður fyrir ósigri Rússa. William C. Fuller bendir á að algeng niðurstaða sagnfræðinga sé sú að „valdatíð Nikulásar 1. hafi verið stórslys bæði með tilliti til innan- og utanríkismála.“ Þegar Nikulás lést var Rússaveldi hins vegar á hápunkti landfræðilegar stærðar sinnar og spannaði um 20 milljónir ferkílómetra.
Landvernd

Landvernd landgræðslu- og umhverfisverndarsamtök eru frjáls félagasamtök sem taka þátt í stefnumótun, fræðslu og ákvarðnatöku í málum sem snerta landnotkun, auðlindir og umhverfi á Íslandi. Félagsmenn Landverndar eru rúmlega 4.900 en 44 félög eiga aðild að henni. Markmið samtakanna eru að vernda íslenska náttúru og umhverfi, endurreisa spillta náttúru, efla sjálfbærni þjóðarinnar heima við og á heimsvísu og styðja virka þátttöku Íslendinga í alþjóðlegu samstarfi um umhverfismál.

Helstu stefnumál samtakanna snúa að náttúruvernd, loftslagsmálum og sjálfbæru samfélagi.

Sagan.

Samtökin voru stofnuð árið 1969.

Guðmundur Ingi Guðbrandsson umhverfis- og auðlindaráðherra var framkvæmdastjóri Landverndar frá 2011 til 2017.

Tryggvi Felixson er formaður.
Líffæraflutningur

Líffæraflutningur er lækningaaðgerð þar sem líffæri er fjarlægt úr einum líkama og grætt í líkama þiggjanda. Tilgangur aðgerðarinnar er að skipta út gölluðu eða biluðu líffæri. Líffæragjafinn getur verið á sama spítala og þiggjandinn eða flytja má líffærið á spítalann annars staðar frá. Sjálfsgræðsla á við líffæraflutning innan sama líkama (svo sem húðgræðsla).

Meðal líffæra sem hægt að flytja milli líkama eru hjartað, nýrun, lifrin, lungun, brisið, þarmurinn og hóstarkirtillinn. Ekki er hægt að flytja ákveðin líffæri, til dæmis heilann. Einnig má flytja vef, þar á meðal bein, sin, hornhimnur, húðina, hjartalokur, taug og æðir. Helstu vefirnir sem eru ígræddir eru hornhimnurnar og sinin.

Líffæragjafinn getur verið lifandi, heiladauður eða nýlátinn vegna blóðrásarvandamála. Hægt er að endurheimta vefi úr slíkum líffæragjöfum allt að sólarhringi eftir hjartað hætti að slá. Ólíkt líffærum er hægt að geyma flestar vefjartegundir í allt að fimm ár. Líffæraflutningur kallar fram siðfræðilegar spurningar eins og hvernig á að skilgreina dauða, hvenær og hvernig er rétt biðja um leyfi fyrir líffæraflutning og hvort greiða skuli fyrir ígrædd líffæri. Líffærasala er sérstakt vandamál á ákveðnum heimssvæðum.

Líffæraflutningur er eitt flóknasta svið innan læknisfræði. Huga þarf að líffærahöfnun, þar sem líkami þiggjandans hafnar ígrædda líffærinu með ónæmisviðbragði. Líffærahöfnun getur valdið því að líffærið bili og að þurfi svo að fjarlægja það úr þiggjandanum. Draga má úr líkindum höfnunar með því að finna líffæragjafa með sömu tegund ónæmisfruma og þiggjandinn og með ónæmisbælandi lyfjum.
Deus Salve o Rei

Deus Salve o Rei er brasilískur sjónvarpsþáttur.
Aðskeyti

Aðskeyti er myndan sem er fast við aðra myndan t.d. rót. Gerðir aðskeyta eru forskeyti, viðskeyti, innskeyti og umskeyti.

Gerðir aðskeyta.

Aðskeytum er skipt up í margar tegundir eftir því hvar þau eru staðsett í sambandi við rótina:
Benbecula

Benbecula (skosk gelíska: "Beinn nam Fadhla" eða "Beinn na Faoghla") er eyja í Ytri Suðureyjum við vesturströnd Skotlands. Samkvæmt manntali frá 2011 voru íbúar eyjunnar 1.303 en stór hluti þeirra eru kaþólskir. Eyjan er um það bil 12 km að breidd og svipuð að lengd. Stærsti bærinn á eyjunni er Balivanich.

Eyjan liggur milli Norður-Uist og Suður-Uist en brýr tengja eyjarnar þrjár saman. Flugvöllur er á eyjunni og þaðan er flogið daglega til Glasgow, Stornoway og Barreyjar. Engar ferjusiglingar er milli Benbecula og fastalandsins.

Skosk gelíska hefur sögulega notið sterkrar stöðu á Benbecula. Í manntölum frá 1901 og 1921 kom fram að 75% sókna í eyjunni væri gelískumælandi. Hlutfall gelískumælandi íbúa hafði lækkað í 56% fyrir árið 2001.
Utanríkisverslun

Utanríkisverslun er þar sem höfuðstóll, vörur og þjónusta eru versluð milli ríkja. Í mörgum löndum skipar utanríkisverslun mikilvægt sæti í landsframleiðslu þeirra. Þó vörur og þjónusta hafi verið versluð milli þjóða og ríkja í mjög langan tíma hefur utanríkisverslun aukist á undanförnum árum með tilkomu fjölþjóðafyrirtækja, fríverslunarsamninga, tollabandalaga og almennrar hnattvæðingar.
Samleitin þróun

Samleitin þróun er í þróunarlíffræði ferli þar sem tvær aðskildar tegundir þróa með sér svipaða eiginleika í aðskildum vistkerfum. Dæmi um þetta eru vængir skordýra, fugla og leðurblaka, augu eru annað dæmi.
Kúsísk tungumál

Kúsísk mál eru ein af stofngreinum afróasísku málaættarinnar.

Fjörutíu tungumál teljast til kúsískra mála en um 15 milljón manns tala þau. Stærsta kúsíska málið er orómó sem talað er af 10 milljónum.

Málsvæðið er Eþíópía, Sómalía og Norðvestur-Kenía. Tungumálið beja í Austur-Súdan hefur stundum verið flokkað sem kúsískt mál en fremur er nú talið að flokka beri það utan kúsískra mála.
Rosengård

Rosengård var borgarhluti í Malmö í Svíþjóð. Þann 1. júlí 2013 var hann sameinaður Husie í nýjan borgarhluta sem heitir Öster. Árið 2012 voru íbúar Rosengård 23.563 en flatarmál borgarhlutans var 332 hektarar. Margir innflytjendur hafa sest að í Rosengård: árið 2008 voru 86% íbúa af erlendum uppuna.

Árið 2008 brutust óeirðir út í Rosengård þar sem unglingar og lögreglan tókust á. Kveikt var í bílum, vögnum, söluturnum, endurvinnslustöðvum og hjólagrindum. Aðdragandi óeirðanna var lokun húsnæðis sem notað hafði verið undir starfsemi mosku. Óeirðirnar voru meðal þeirra ofbeldisfyllstu sem þekkst hefur í Svíþjóð. Óeirðunum lauk þegar lögreglulið frá Gautaborg og Stokkhólmi voru send á vettvanginn.
Kosuke Nakamura

Kosuke Nakamura (fæddur 27. febrúar 1995) er japanskur knattspyrnumaður. Hann spilaði 2 leiki með landsliðinu.
Roberto Rivellino

Roberto Rivellino (fæddur 1. janúar 1946) er brasilískur knattspyrnumaður. Hann spilaði 91 leiki og skoraði 26 mörk með landsliðinu.
Ivica Barbarić

Ivica Barbarić (fæddur 23. febrúar 1962) er króatískur knattspyrnumaður. Hann spilaði 1 leiki með landsliðinu.
Skýjafræði

Skýjafræði er undirgrein veðurfræðinnar sem fæst við rannsóknir á skýjum og myndun þeirra. Veðurfræðingar stunda skýjafræði.
Carlos Pachamé

Carlos Pachamé (fæddur 25. febrúar 1944) er argentínskur knattspyrnumaður. Hann spilaði 9 leiki með landsliðinu.
Abdeljalil Hadda

Abdeljalil Hadda (fæddur 23. mars 1972) er knattspyrnumaður. Hann spilaði 41 leiki og skoraði 19 mörk með landsliðinu.
Víctor Ibarbo

Víctor Ibarbo (fæddur 19. maí 1990) er kólumbískur knattspyrnumaður. Hann spilaði 15 leiki og skoraði 1 mörk með landsliðinu.
Agnar Friðriksson

Agnar Friðriksson (f. 14. júlí 1945) er Íslenskur fyrrum körfuknattleiksmaður sem lék með ÍR þar sem hann var lykilleikmaður. Hann er sigursælasti leikmaðurinn í sögu efstu deildar karla í körfuknattleik á Íslandi með 11 Íslandsmeistaratitla. Hann á að baki 41 landsleiki fyrir hönd Íslands.
Anarhichas orientalis

Anarhichas orientalis er steinbítstegund.

Lýsing.

Líkt og aðrir steinbítar er hann með langar útstæðar vígtennur.

Hann verður 112 sm langur og 15 kg að þyngd..

Útbreiðsla.

"Anarhichas orientalis" er með óreglulega útbreiðslu. Hann finnst frá norðaustur Kyrrahafi frá Hokkaido til Okhotskhafs, til Alaska. Hann hefur einnig fundist (ekki nógu vel staðfest) í norðvestur Kyrrahafi, Beringshafi og Atlantshafi.
Sólbjörn

Sólbjörn getur átt við:
Pinus luchuensis

Pinus luchuensis er tegund af furu sem er einlend í og staðbundið algeng í Ryukyu eyjum í Japan.
Mexíkóösp

Populus mexicana er trjátegund af víðiætt. Hún er einlend í Mexíkó.

Undirtegundir.

Tegundin skiftist í eftirfarandi undirtegundir:
Skúffuregla Dirichlets

Skúffuregla Dirichlets er regla sem segir að; ef "k" hlutir eru settir í "N" skúffur, þar sem "k &gt; N" (hlutirnir eru fleiri en skúffurnar), þarf að minnsta kosti ein skúffan að innihalda fleiri en einn hlut. Viðfang reglunnar er mikilvægt í talnafræði.

Höfundur þessarrar reglu, G. Lejeune Dirichlet, notaði samlíkingu við dúfur ("k") og dúfnaholur ("N") og því er reglan kölluð „the pigeonhole principle“ á ensku (einnig þekkt sem „Dirichlet's Box Principle“). Á íslensku hefur myndast sú hefð að kalla þetta skúffureglu.

Almenna skúffureglan er þannig: Ef að "k" hlutir eru settir í "N" skúffur, þá er að lágmarki til ein skúffa sem inniheldur formula_1 hluti.

Óbein sönnun.

Gerum ráð fyrir því að engin skúffa innihaldi fleiri en formula_2 hluti. Þá er samanlagður fjöldi hluta í skúffum lægri en "k".

þar sem að ójafnan formula_4 er notuð. Þetta er mótsögn: "k" hlutir voru upphaflega settir í skúffurnar og eru þar enn. Því hlýtur að vera til skúffa sem inniheldur fleiri en formula_2 hluti. Sú skúffa inniheldur að lágmarki formula_1 hluti.

Dæmi.

Í 100 manna hópi eru að lágmarki formula_7 manns sem eiga afmæli í sama mánuði.
Cyttaria

Cyttaria er ættkvísl asksveppa. Um 10 tegundir tilheyra "Cyttaria", og finnast í Suður-Ameríku og Ástralíu í tengslum við eða vaxandi á trjám af ættkvíslinni "Nothofagus". Svonefndur "llao llao" sveppur "Cyttaria hariotii", einn af algengustu sveppum í skógum Andes-Patagóníu skóga, hefur reynst geyma gerilinn "Saccharomyces eubayanus", sem gæti verið upphaf kuldaþols ræktunargers "Saccharomyces pastorianus". "Cyttaria" var upphaflega lýst af sveppafræðingnum Miles Joseph Berkeley 1842.
Émile Loubet

Émile Loubet (30. desember 1838 – 20. desember 1929) var franskur stjórnmálamaður sem var forsætisráðherra Frakklands árið 1892 og forseti Frakklands frá 1899 til 1906. Loubet var fyrsti forseti þriðja franska lýðveldisins sem sagði hvorki af sér né lést í embætti.

Loubet var lögfræðimenntaður og var kosinn á fulltrúaþing Frakklands fyrir Drôme-kjördæmi árið 1876. Árið 1892 var hann fenginn til að gerast forsætisráðherra en ríkisstjórn hans sprakk sama ár vegna Panamahneykslisins, þar sem franskir stjórnarmeðlimir voru sakaðir um að þiggja mútur til að þagga niður gjaldþrot Panamaskurðsfélagsins. Árið 1896 var Loubet kjörinn forseti efri deildar franska þingsins. Hann var síðan kjörinn forseti Frakklands árið 1896 eftir að Félix Faure forseti lést í embætti.

Sem forseti hélt Loubet áfram að rækta bandalag Frakklands við Rússland og tók meðal annars á móti Nikulási 2. Rússakeisara í opinberri heimsókn til Frakklands árið 1901 og heimsótti sjálfur Rússland árið eftir. Hann átti einnig þátt í því að mynda bandalag milli Frakklands og Bretlands þrátt fyrir ágreining milli landanna um seinna Búastríðið og Dreyfus-málið. Ólíkt forvera sínum var Loubet hlynntur því að dómsmál Alfreds Dreyfusar yrði tekið upp að nýju en hann hlaut gagnrýni fyrir að hálfu andstæðinga Dreyfusar: Sumarið 1899 réðst aðalsmaður og andstæðingur Dreyfusarsinna að Loubet á veðreiðum og sló af honum pípuhattinn. Loubet opnaði og kynnti heimssýninguna í París árið 1900 og þótti hún heppnast vel.

Loubet bauð sig ekki fram á ný að loknu sjö ára kjörtímabili sínu. Hann dró sig úr stjórnmálum eftir árið 1906 og kvaðst aldrei munu gegna embætti framar, „ekki einu sinni sem héraðsráðgjafi!“.
Humalættkvísl

Humalættkvíslin (fræðiheiti: "Humulus") er lítil ættkvísl blómstrandi plantna í humlaætt ("Cannabaceae"). Tegundirnar eru ættaðar frá tempruðum svæðum norðurhvels. Humlar eru kvenblóm (könglar) tegundarinnar "H. lupulus"; og sem aðalbragðefni í bjór, er "H. lupulus" ræktaður víða um heim.

Tegundir.

Það eru þrjár tegundir, og ein er með fimm afbrigði:
Smitun

Smitun eða sýking á við innrás sýkla í vefi líkamans, fjölgun þeirra og viðbrögð hýsilsins við þeim og þeim eiturefnum sem sýklarnir gefa frá sér. Smitsjúkdómur er sjúkdómur sem stafar af smitun.

Sýklar svo sem bakteríur, veirur, veirungar, prótinsýklar; ormar eins og þráðormurinn og njálgurinn; liðdýr eins og farmaurar, mítlar, flær og lýs; sveppir eins og hringskyrfi og stærri sníkjudýr eins og bandormurinn geta öll valdið sýkingu.

Ónæmiskerfi hýsilsins (þess sem er smitaður) vinnur gegn sýkingum. Spendýr bregðast fyrst við sýkingu með bólgu áður en sérhæft varnarsvar (e. "adaptive immune response") tekur við.

Sérhæfð lyf verka á sýkingar en þau hafa ýmist sýkla-, veiru-, sveppa- eða frumdýraeyðandi áhrif. Smitsjúkdómar ollu 9,2 milljón dauðsföllum árið 2013, sem svarar til um það bil 13% allra dauðsfalla.
Skessan í hellinum

Skessan í hellinum flutti til Reykjanesbæjar á Ljósanótt 2008 og hefur nú aðsetur í Svartahelli við smábátahöfnina í Gróf. Þar hefur skessan búið sér til notalegan helli með góðu útsýni yfir Keflavíkina og Faxaflóann.

Skessan er í fullri stærð og situr sofandi í ruggustól í eldhúsinu. Skessan er hugverk Herdísar Egilsdóttur sem árið 1959 gaf út fyrstu bókina um Siggu og skessuna í fjallinu. Í tilefni af opnun hellisins á Ljósanótt 2008 kom út 16. bókin sem kallast Sigga og skessan á Suðurnesjum.

Hönnun hellisins, framkvæmd og gerð skessunnar var í höndum listahópsins Norðanbáls en við undirbúning verkefnisins leituðu þeir ráða hjá skessunni sem kom með ábendingar um gerð hellisins en í hann er notað efni úr nálægu umhverfi sem gerir hann samofinn landinu.

Tenglar.

Vefsíða Skessunnar í hellinum
Guðrúnarkviða

Guðrúnarkviða er söguljóð sem eru hluti Eddukvæða. Það eru þrjú hetjuljóð Guðrúnarkviða I, II og III og er söguhetjan alltaf konan Guðrún.
1993

Árið 1993 (MCMXCIII í rómverskum tölum) var 93. ár 20. aldar sem hófst á föstudegi samkvæmt gregoríska tímatalinu.
Loch Ness-skrímslið

Loch Ness-skrímslið, einnig kallað Nessie, er goðsagnakennt skrímsli sem sagt er að búi í Loch Ness-vatni á skoska hálendinu. Loch Ness-skrímslinu svipar til annarra þjóðsögulegra vatnaskrímsla líkt og Lagarfljótsormsins íslenska. Gjarnan er því lýst sem svo að þar sé gríðarstórt, með langan háls og einn eða fleiri ugga sem rísa upp úr vatninu. Áhugi á verunni hefur verið misjafn síðan hún öðlaðist heimsfrægð árið 1933. Lítið er til af traustum sönnunargögnum fyrir tilvist dýrsins og heimildagildi nokkurra meintra ljósmynda af því hefur verið dregið í efa.

Skrímslið birtist oft í vestrænum skáldskap. Vísindamenn telja skrímslið vera þjóðsögu og líta á frásagnir þeirra sem segjast hafa séð það sem skröksögur, óskhyggju eða misskilning á náttúrulegum fyrirbærum.
Leicester City F.C.

Leicester City er enskt knattspyrnufélag frá borginni Leicester í mið-Englandi og spilar í ensku úrvalsdeildinni. Heimavöllur liðsins er á King Power Stadium sem tekur rúmlega 32.000 í sæti.

Liðið var stofnað árið 1884 sem Leicester Fosse F.C. en það var nefnt eftir veginum Fosse road sem var nálægt þáverandi velli. Árið 1891 var völlurinn færður á Filbert street þar sem spilað var í 111 ár. Nafnið Leicester City leit dagsins ljós árið 1919. Árið 2002 færði liðið sig á Walkers stadium, nú King Power stadium eftir eigendaskipti.

Leicester city kom öllum að óvörum og sigraði ensku úrvalsdeildina tímabilið 2015–16. Liðinu hafði verið spáð falli af ýmsum. Besti árangur liðsins fyrir það var annað sæti tímabilið 1928-1929. Liðið hefur öll sín ár verið í tveimur efstu deildum fyrir utan eitt tímabil. Ennfremur hefur það sigrað League Cup þrisvar; 1964, 1997 og árið 2000. Liðið sigraði FA-bikarinn í fyrsta skipti árið 2021.

Þekktir leikmenn liðsins eru Jamie Vardy, Riyad Mahrez og Kasper Schmeichel. Markahrókurinn Gary Lineker lék með liðinu árin 1978-1985.

Gælunafn liðsins er "Refirnir" ("the Foxes").

Leikmannahópur.

"16. október 2020"
Bæjarstjóri Fjallabyggðar

Sveitarfélagið Fjallabyggð varð til 11. júní 2006 við sameiningu Ólafsfjarðarbæjar og Siglufjarðarkaupstaðar, að afstöðnum sveitarstjórnarkosningum 2006.

Bæjarstjórar Fjallabyggðar í tímaröð:
Keflavíkurgangan 1964

Keflavíkurgangan 1964 var haldin af Samtökum hernámsandstæðinga þann 21. júní árið 1964. Þetta var fjórða Keflavíkurgangan og beindist gegn bandarískri hersetu á Íslandi og áformum um aukin umsvif hennar.

Aðdragandi og skipulag.

Keflavíkurgangan 1964 var fyrsta slíka gangan í þrjú ár. Sumarið 1962 hafði verið haldin Hvalfjarðarganga og vegna þingkosninga hafði starfsemi Samtaka hernámsandstæðinga verið í lágmarki sumarið 1963. Hugmyndir um uppbyggingu kafbátamiðstöðvar Bandaríkjahers í Hvalfirði voru göngumönnum ofarlega í huga, en einnig rekstur Keflavíkursjónvarpsins. Þá komu skýrt fram í ræðum og skrifum í tengslum við gönguna ótti við að Kalda stríðið kynni að harðna í tengslum við harða orðræðu Barry Goldwater, frambjóðanda Repúblikana í bandarísku forsetakosningunum sama ár.

Þorvarður Örnólfsson og Þóroddur Guðmundsson frá Sandi ávörpuðu göngufólk áður en lagt var af stað. Sverrir Kristjánsson sagnfræðingur og Jón Snorri Þorleifsson formaður Trésmiðafélags Reykjavíkur héldu ræður við Miðbæjarskólann í göngulok en Jónas Árnason var fundarstjóri. Voru fundarmenn taldir á bilinu 1.500 og 2.000.

Nokkrar deilur urðu um fréttaflutning Ríkisútvarpsins af göngunni. Í fréttum var sagt að 120 göngumenn hefðu haldið af stað frá herstöðvarhliðinu, en skipuleggjendur töldu töluna nær 200. Málið var kært til Útvarpsráðs, sem vísaði því að lokum frá. Hernámsandstæðingar brugðust við með því að safna undirskriftum 194 einstaklinga sem lýstu því yfir að hafa gengið með frá byrjun.
Paolo Gentiloni

Paolo Gentiloni Silveri (fæddur í Róm, 22. nóvember 1954) er ítalskur stjórnmálamaður og fyrrverandi forsætisráðherra Ítalíu. Áður var Gentiloni almennur þingmaður og ráðherra fjarskiptamála og utanríkisráðherra. Gentiloni kemur úr Lýðræðisflokknum en er ekki formaður hans. Ríkisstjórn hans mynduðu sósíaldemókratar ásamt smáflokk, vinstriklofningi úr Forza Italia, flokki Silvio Berlusconi.

Áður en hann tók sæti á þingi starfaði Gentiloni sem blaðamaður. Hann hefur háskólapróf í stjórnmálafræði.
Læri

Læri er efri hluti leggjarins sem nær frá mjöðmunum niður til hnésins. Lengsta og sterkasta bein mannslíkamans, lærleggur, er í lærinu. Það tengist mjöðmunum með kúlulið og hnénu með hjaralið.

Vöðvar lærisins skiptist upp í þrjá hópa. Hver hópur vöðva hefur sitt eigið blóð- og tauganet. Lærslagæð ("arteria femoralis") og "arteria obturatoria" eru helstu æðar lærisins.

Lærbláæð ("vena femoralis") og hnésbótarbláæð ("vena poplitealis") eru helstu bláæðar lærisins. Þar geta blóðtappar myndast og valdið DVT. Blóðhnútar myndast hins vegar í ytri bláæð leggjarins sem nefnist "vena saphena magna".